Deri kur forcat amerikane do të mbështesin ushtrinë irakiane?
Zyrtarë ushtarakë amerikanë u përgjigjen pyetjeve të ligjvënësve në Kongres
Deklarata e kohëve të fundit e Ministrit irakian të Mbrojtjes, ku thuhej se forcat irakiane mund të jenë të afta për të marrë përgjegjësitë e sigurisë nga fillimi i vitit 2009 dhe ndoshta përgjegjësitë e plota në vitin 2012, ishte në qendër të seancës që u zhvillua në Kongres. Në seancë, e cila u përqëndrua tek gjendja ushtarake në Irak dhe misioni i forcave amerikane atje, kryetari demokrat i Komisionit, Ike Skelton, bëri përsëri pyetjen e ngritur nga shumë të tjerë, se sa përparim kanë bërë forcat e sigurisë në Irak. Gjeneral-lejtnant James Dubik, shef i komadës shumëkombëshe të sigurisë në Bagdad, i përshkroi forcat policore dhe ato ushtarake rë Irakut si të përkushtuara për të luftuar. Gjenerali Dubik parashikon krijimin e një force irakiane prej 580 mijë vetësh deri në fund të vitit 2008, por ai nuk heziton të theksojë se ku vazhdon të çalojë përparimi, si të metat në udhëheqje dhe varësia e tek mbështetja logjistike amerikane. Mark Kimmitt, Zëvendës ndihmëssekretar i Mbrojtjes për Çështjet e Lindjes së Mesme, theksoi se mbështetja afatgjatë amerikane për ushtrinë irakiane është e rëndësishme në kontekstin rajonal pasi përndryshe rrezikohet besueshmëria e Shteteve të Bashkuara. Zotit Kimmit dhe gjeneralit Dubik iu bënë pyetje të shumta, kryesisht nga anëtarët demokratë të komisionit, lidhur me Marrëveshjen e ardhëshme me qeverinë irakiane për Statusin e Forcave. Ligjvënësi demokrat i shtetit Konektikat, Joe Courtney, tha se administrata e Presidentit Bush duhet ta përfshijë edhe Kongresin në hollësitë e negociatave. Ndërsa zyrtari i administratës, Kimmit, tha se forcave luftarake amerikane ndoshta nuk do t’u duhet të qendrojnë fizikisht në Irak, por mund të përgjigjen për çdo gjë që mund të ndodhë, edhe në se vendosen jashtë vendit. Megjithatë, Kimmit e shmangu një përgjigje “Po”, ose “Jo”, ndaj pyetjeve të ligjvënësit republikan të Merilendit, Roscoe Barlett dhe të Kryetarit të Komisionit Skelton, kur ata këmbëngulën lidhur me aftësitë ushtarake të irakianëve dhe rolin mbështetës amerikan. Në një tjetër seancë dëshmish në Nënkomisionin e Dhomës së Përfaqësuesve, gjenerali në pension Jack Keane tha se çdo tërheqje e parakohëshme do t’i dëmtonte shanset për përparim politik në Irak. Gjenerali në pension Barry McCaffrey tha se gjendja ushtarake në Irak ka ndryshuar si nata me ditën; ushtria dhe policia irakiane kanë tani energji të reja, por ai shtoi se mes sfidave që mbeten, është mosfunskionimi siç duhet i qeverisë. Duke iu përgjigjur pyetjeve të gazetarëve lidhur me forcat irakiane dhe rolin amerikan, zëdhënësi i Shtëpisë së Bardhë Tony Fratto tha se Shtetet e Bashkuara synojnë të kenë një përkushtim dhe marrëdhënie afatgjatë me Irakun, duke shtuar se nevojat që do të lindin gjatë kësaj marrëdhënjeje, do të jenë pjesë e diskutimeve të vazhdueshme të Washingtonit me qeverinë irakiane.